Direktiivi 2005/36/EÜ (muudetud direktiiviga 2013/55/EL) artikli 57c lõike 5 kohaselt jõustub delegeeritud õigusakt üksnes juhul, kui Euroopa Parlament ega nõukogu ei ole kahe kuu jooksul pärast õigusakti Euroopa Parlamendile ja nõukogule teatavaks tegemist esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra.

3. DELEGEERITUD VOLITUSTE RAKENDAMINE

3.1 Juba vastuvõetud delegeeritud õigusaktid

Komisjon on kasutanud delegeeritud volitusi vaatlusperioodil järgmiselt:

direktiivi 2005/36/EÜ (muudetud direktiiviga 2013/55/EL) artikli 21a lõike 4 alusel on vastu võetud kaks komisjoni delegeeritud otsust direktiivi 2005/36/EÜ V lisa muutmiseks seoses kvalifikatsiooni tõendavate dokumentidega (vt eespool punkt 2.a).

Esimene delegeeritud otsus, millega muudeti V lisa, et inkorporeerida kutsealade riiklikesse diplomitesse tehtud muudatused, millest liikmesriigid olid komisjonile teatanud, võeti vastu 13. jaanuaril 2016 ja teine delegeeritud otsus 1. detsembril 2017.

3.2 Vastuvõtmise eelne konsulteerimine

Kooskõlas oma kohustustega vastavalt paremat õigusloomet käsitlevale institutsioonidevahelisele kokkuleppele konsulteeris komisjon delegeeritud õigusakte ette valmistades liikmesriikide ja asjaomaste sidusrühmade nimetatud ekspertidega korrapäraste teemakohaste koosolekute ja kirjalike konsultatsioonide kaudu.

Delegeeritud õigusaktide ettevalmistamisel osales komisjoni 19. märtsi 2007. aasta otsusega loodud kutsekvalifikatsiooni tunnustamist käsitlev koordinaatorite rühm. Konsultatsioonidel esitatud tähelepanekuid võeti arvesse delegeeritud õigusaktide lõplike versioonide koostamisel.

Konsultatsioonidega seotud dokumendid saadeti üheaegselt Euroopa Parlamendile ja nõukogule ning mõlemal institutsioonil oli võimalus saata eksperdirühma koosolekutele oma eksperte.

3.3 Delegeeritud õigusaktide suhtes puuduvad vastuväited

Direktiivi 2005/36/EÜ (muudetud direktiiviga 2013/55/EL) artikli 57c lõike 5 kohaselt võivad Euroopa Parlament ja nõukogu delegeeritud õigusaktide suhtes vastuväited esitada kahe kuu jooksul alates õigusakti teatavakstegemisest, kusjuures seda tähtaega võib Euroopa Parlamendi või nõukogu algatusel pikendada veel kahe kuu võrra. Kui Euroopa Parlament või nõukogu esitab selle tähtaja jooksul delegeeritud õigusakti suhtes vastuväiteid, õigusakt ei jõustu.

Euroopa Parlament ega nõukogu ei esitanud ühegi punktis 3.1 nimetatud delegeeritud õigusakti suhtes vastuväiteid ning seega delegeeritud õigusaktid avaldati ja need jõustusid vastuväidete esitamise perioodi lõpus.

3.4 Võimalikud tulevased delegeeritud õigusaktid

Artikli 21a lõike 4 alusel tuleb korrapäraselt vastu võtta täiendavaid delegeeritud õigusakte direktiivi 2005/36/EÜ V lisa muutmiseks seoses kvalifikatsiooni tõendavate dokumentidega. Komisjoni talitused valmistavad praegu ette kolmandat delegeeritud otsust.

Lisaks sellele valmistavad komisjoni talitused ette võimalikku delegeeritud määrust artikli 49b kohase ühise koolitustesti kasutuselevõtmiseks suusainstruktorite jaoks.

4. JÄRELDUS

Komisjon on seisukohal, et ta on kasutanud talle antud delegeeritud volitusi direktiivi 2005/36/EÜ (muudetud direktiiviga 2013/55/EL) artiklis 57c sätestatud piires ja selles artiklis sätestatud tingimuste kohaselt. Komisjon peab vajalikuks volituste pikendamist, sest muu hulgas direktiivi 2005/36/EÜ V lisa muutmiseks seoses kvalifikatsiooni tõendavate dokumentidega on tulevikus vaja vastu võtta täiendavaid delegeeritud õigusakte. Käesoleva aruande esitamisega täidab komisjon direktiivi 2005/36/EÜ (muudetud direktiiviga 2013/55/EL) artikli 57c lõike 2 kohase aruandekohustuse. Komisjon palub Euroopa Parlamendil ja nõukogul võtta käesolev aruanne teadmiseks.